SVIแหล่งรวมวีไอหน้าใหม่
เปิดรายชื่อแหล่งรวมนักลงทุน VI แห่ถือหุ้น เอสวีไอ &#8220;โสรัตน์ วณิชวรากิจ&#8221; นักอุตสาหกรรมร่วมวงถือลงทุนระยะกลาง มองธุรกิจเติบโต ขยายกิจการเด่น ขณะที่ &#8220;เสี่ยปู่&#8221; ถอนทุนหมดเกลี้ยง
21 ส.ค. 2554

เปิดรายชื่อแหล่งรวมนักลงทุน VI แห่ถือหุ้น เอสวีไอ “โสรัตน์ วณิชวรากิจ” นักอุตสาหกรรมร่วมวงถือลงทุนระยะกลาง มองธุรกิจเติบโต ขยายกิจการเด่น ขณะที่ “เสี่ยปู่” ถอนทุนหมดเกลี้ยง
บริษัท เอสวีไอ (SVI) เปิดเผยรายชื่อผู้ถือหุ้นซึ่งปิดสมุดทะเบียนผู้ถือหุ้นเพื่อสิทธิรับเงินปันผลล่าสุด ณ วันที่ 9 พ.ค. 2554 พบว่ามีนักลงทุนหุ้นคุณค่า (Value Investor) เข้ามาลงทุนเพิ่มขึ้นหลายราย เทียบกับช่วงปันผลปี 2553 อาทิ นายสันติ สิงหวังชา จำนวน 11 ล้านหุ้นเศษ คิดเป็น 0.57% น.ส.กัญญาพร หงษ์ศิริกุลกิจ 0.57% นายโสรัตน์ วณิชวรากิจ นักอุตสาหกรรมเจ้าของกิจการอะไหล่รถยนต์ ถือ 0.52% 
สำหรับนายสมพงษ์ ชลคดีดำรงกุล หรือเสี่ยปู่ นักลงทุนรายใหญ่ ซึ่งปีที่ผ่านมาถือหุ้นอยู่ 26.87 ล้านหุ้น คิดเป็น 1.61% พบว่าปีนี้ขายหุ้นออกหมดเกลี้ยง เช่นเดียวกับนายบรรหาร เพชรโลหะกุล ซึ่งเคยถืออยู่ 15.59 ล้านหุ้น หรือ 0.93% ขายออกหมดเช่นกัน ส่วนนางวราณี เสรีวิวัฒนา ซึ่งเดิมถืออยู่ 27.30 ล้านหุ้น ถือเพิ่มขึ้นเล็กน้อย เป็น 28.80 ล้านหุ้น คิดเป็น 1.48% 
นายโสรัตน์ กล่าวว่า การลงทุนหุ้น SVI มี 2 เหตุผลที่ชอบ คือ การเติบโตของธุรกิจมีนัยสำคัญ และการขยายกิจการค่อนข้างดี โดยเฉพาะการเข้าซื้อกิจการที่ยุโรป เป็นความภาคภูมิใจที่มีกิจการคนไทยไปครองตลาดต่างประเทศได้ โดยทยอยเก็บหุ้น SVI ต่อเนื่อง กระทั่งถือหุ้นจำนวน 10 ล้านหุ้น แต่ขณะนี้ยังไม่มีแผนเก็บเพิ่ม สำหรับเป้าหมายการถือหุ้นยังอยู่ที่ระยะกลาง ส่วนระยะยาวอยู่ที่ผลลัพธ์การบริหารที่จะออกมาเป็นไปอย่างที่คาดการณ์หรือไม่
นายโสรัตน์ กล่าวว่า หลักการลงทุนหุ้นของตนเองเน้นหุ้นที่ราคาต่ำกว่ามูลค่าที่แท้จริง ภายใต้การเติบโตของผลการดำเนินงานที่สูง
“การลงทุนของผมเราดูที่มูลค่าหุ้นต้องต่ำกว่าแวลู แต่บางครั้งถ้าแวลูหมด ก็ย้ายการลงทุน (ขายออก) เรามองข้ามขั้นเป็นพาร์ตเนอร์ทางธุรกิจมากกว่าแวลู” นายโสรัตน์ กล่าว
นักวิเคราะห์บริษัทหลักทรัพย์ (บล.) ธนชาต แนะนำซื้อ SVI โดยปรับราคาเป้าหมายจาก 5 บาท ขึ้นมาเป็น 5.70 บาท ถึงแม้ว่าจะมีความกังวลจากผลกระทบแผ่นดินไหวที่ญี่ปุ่น แต่ SVI มีผลดำเนินงานที่ดีกว่าคาด จึงปรับเพิ่มประมาณการกำไรปีนี้ขึ้น 12% เพื่อสะท้อนยอดขายและกำไรขั้นต้นที่ดีขึ้น คาดว่าผลกระทบจากญี่ปุ่นมีไม่มากและจะสิ้นสุดในเดือน ก.ค.นี้
“ระดับการซื้อขายหุ้น SVI ที่มีอัตราส่วนราคาต่อกำไร (PE) เพียง 10 เท่า มีมูลค่าถูกแนะนำซื้อ” นักวิเคราะห์ บล.ธนชาต กล่าว
บทวิเคราะห์ระบุว่า ปัจจุบัน SVI ได้รับคำสั่งซื้อมากขึ้น ผู้บริหารเพิ่มเป้ายอดขายขึ้นจาก 330 ล้านเหรียญสหรัฐ มาอยู่ที่ 350 ล้านเหรียญสหรัฐ เนื่องจากมีลูกค้าใหม่ด้านโทรคมนาคม คาดว่าจะส่งสินค้าครั้งแรกในไตรมาส 3 ปีนี้